次韻和再拜
作者：梅堯臣
朝代：宋

paragraphs: 建溪茗株成大樹，頗殊楚越所種茶。
先春喊山掐白萼，亦異鳥觜蜀客誇。
烹新鬭硬要咬盞，不同飲酒爭畫蛇。
從揉至碾用盡力，只取勝負相笑呀。
誰傳雙井與日注，終是品格稱草芽。
歐陽翰林百事得精妙，官職況已登清華。
昔得隴西大銅碾，碾多歲久深且窊。
昨日寄來新臠片，包以{𥫗/撩}蒻纏以麻。
唯能賸啜任腹冷，幸免酩酊冠弁斜。
人言飲多頭顫挑，自欲清醒氣味嘉。
此病雖得優醉者，醉來顛踣禍莫涯。
不願清風生兩腋，但願對竹兼對花。
還思退之在南方，嘗說稍稍能啗蟆。
古之賢人尚若此，我今貧陋休相嗟。
公不遺舊許頻往，何必絲管喧咬哇。